Document ID: 31995L0064

Tarybos direktyva 95/64/EB
1995 m. gruodžio 8 d.
dėl krovinių ir keleivių vežimo jūra statistinių ataskaitų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 213 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi tam, kad galėtų atlikti jai patikėtus uždavinius vykdydama bendrą jūrų transporto politiką, Komisija turi turėti palyginamus, patikimus, suderintus ir reguliariai pateikiamus statistinius duomenis apie krovinių ir keleivių vežimo jūra į Bendriją ir iš jos, tarp valstybių narių ir vietiniu jūrų transportu apimtis bei plėtrą;
kadangi valstybėms narėms ir ekonominės veiklos vykdytojams taip pat svarbu gerai žinoti jūrų transporto rinką;
kadangi šiuo metu nėra visos Bendrijos išsamios statistikos apie krovinių ir keleivių vežimą jūra;
kadangi 1993 m. liepos 22 d. Tarybos sprendimas 93/464/EEB dėl 1993-1997 m. bendrosios prioritetinių veiksmų statistinės informacijos srityje programos [4] pabrėžė būtinybę rengti išsamius statistinius duomenis;
kadangi palyginamumo ar suderinamumo principu grindžiamas Bendrijos statistinių duomenų rinkimas leidžia sukurti integruotą sistemą, teikiančią patikimą, nuoseklią ir naujausią informaciją;
kadangi turi būti galima palyginti duomenis apie krovinių ir keleivių vežimą jūra pagal valstybes nares ir skirtingas transporto rūšis;
kadangi Komisija laiku turi pateikti ataskaitą, kurioje būtų persvarstytas šios direktyvos taikymas;
kadangi turėtų būti numatyta nuostata dėl pereinamojo laikotarpio, kad valstybės narės turėtų galimybę suderinti savo nacionalines statistikos sistemas su šios direktyvos reikalavimais ir pradėti rengti bei įgyvendinti konkrečių problemų, iškylančių renkant tam tikrus duomenis, bandomųjų tyrimų programą;
kadangi dėl to Bendrija pradiniu laikotarpiu turėtų valstybėms narėms suteikti finansinę pagalbą numatytam darbui atlikti;
kadangi taikant šią direktyvą, įskaitant jos derinimą su ekonomikos ir technikos raida, būtina bendradarbiauti su Statistikos programų komitetu, įsteigtu Tarybos sprendimu 89/382/EEB, Euratomas [5];
kadangi remiantis subsidiarumo principu bendrus statistikos standartus, kurie leistų veiksmingai rengti suderintą informaciją, galima sukurti tik Bendrijos lygiu; kadangi už oficialios statistikos rengimą atsakingos įstaigos ir institucijos kiekvienoje valstybėje narėje prižiūrės kaip renkami duomenys,
PRIĖMĖ ŠIĄ DIREKYVĄ:
1 straipsnis
Valstybės narės renka Bendrijos statistinius duomenis apie krovinių ir keleivių vežimą į jų teritorijos uostus įplaukiančiais jūrų laivais.
2 straipsnis
Apibrėžimai
Šioje direktyvoje:
1. "krovinių ir keleivių vežimas jūra" yra krovinių ir keleivių judėjimas jūrų laivais, kai visa kelionė arba jos dalis vyksta jūra.
Ši direktyva taip pat taikoma kroviniams:
a) pristatytiems į jūrinius įrenginius;
b) iškeltiems paskendusiems kroviniams, kurie iškraunami uostuose.
Ši direktyva netaikoma į laivus tiekiamam bunkeriniam kurui ir atsargoms;
2. "jūrų laivai" yra laivai, išskyrus tuos, kurie plaukioja tik vidaus vandenimis arba uždarais ar greta esančiais vandenimis ar vandens plotais, kuriems taikomos uosto taisyklės.
Ši direktyva netaikoma žvejybos laivams, žuvų apdorojimo laivams, gręžybos ir žvalgomiesiems laivams, vilkikams, stūmikams, tyrinėjimo ir hidrografiniams laivams, žemsiurbėms, kariniams laivams arba tik nekomercinėms reikmėms naudojamiems laivams;
3. "uostas" yra vieta, įrengta prekybiniams laivams švartuotis, pakrauti ar iškrauti krovinį, įlaipinti arba išlaipinti keleivius;
4. "jūrų transporto operatoriaus registravimo valstybė" yra šalis, kurioje įsikūrusi jūrų transporto operatoriaus komercinės veiklos tikroji buveinė;
5. "jūrų transporto operatorius" yra bet kuris asmuo, kuris su krovinio siuntėju arba keleiviu sudaro prekių ar keleivių vežimo jūra sutartį arba kurio vardu sudaroma tokia sutartis.
3 straipsnis
Duomenų rinkimo charakteristikos
1. Valstybės narės renka duomenis, susijusius su šiomis sritimis:
a) informacija apie krovinius ir keleivius;
b) informacija apie laivą.
Duomenys apie laivus, kurių bendroji talpa yra mažesnė nei 100 t, gali būti nerenkami.
2. Duomenų rinkimo charakteristikos, būtent kiekvienos srities statistiniai kintamieji rodikliai ir jų klasifikacijos nomenklatūros, taip pat jų stebėjimo periodiškumas pateikti šios direktyvos prieduose.
3. Renkant duomenis kiek įmanoma remiamasi esamais šaltiniais ribojant respondentams tenkančias prievoles.
4 straipsnis
Uostai
1. Taikant šią direktyvą ir laikantis 13 straipsnyje nustatytos tvarkos, sudaromas uostų sąrašas, kuriame uostai koduojami ir klasifikuojami pagal šalis ir jūrų pakrantės zonas.
2. Kiekviena valstybė narė iš šio sąrašo išsirenka visus uostus, kuriuose pakraunama arba iškraunama daugiau nei 1 milijonas tonų krovinių arba registruojama daugiau kaip 200000 keleivių per metus.
Ne ilgiau kaip trejus metus nuo šios direktyvos įsigaliojimo kiekviena valstybė narė gali išsirinkti tik tuos uostus, kuriuose pakraunama arba iškraunama daugiau kaip 2 milijonai tonų krovinių arba registruojama daugiau kaip 400000 keleivių per metus.
Kiekvienam pasirinktam uostui vadovaujantis VIII priedu pateikiami išsamūs duomenys apie tas sritis (susijusias su kroviniais ir keleiviais), pagal kurias tas uostas atitinka atrankos kriterijus, ir tam tikrais atvejais - suvestiniai duomenys apie kitą sritį.
3. Apie uostus, kurie nėra išsirenkami iš sąrašo, suvestiniai duomenys turi būti pateikiami laikantis reikalavimų, taikomų VIII priedo duomenų grupei A3.
5 straipsnis
Statistikos tikslumas
Duomenų rinkimo metodai turi užtikrinti, kad Bendrijos jūrų transporto statistika būtų tokio tikslumo, koks yra privalomas VIII priede pateiktoms statistinių duomenų grupėms. Tikslumo standartai rengiami laikantis 13 straipsnyje nustatytos tvarkos.
6 straipsnis
Duomenų rinkimo rezultatų apdorojimas
Valstybės narės apdoroja pagal 3 straipsnį surinktus statistinius duomenis, kad gautų palyginamus statistinius duomenis, atitinkančius 5 straipsnyje nurodytus tikslumo standartus.
7 straipsnis
Duomenų rinkimo rezultatų perdavimas
1. Valstybės narės Europos Bendrijų statistikos tarnybai perduoda 3 straipsnyje nurodytus duomenis, įskaitant duomenis, kurie pagal valstybių narių statistinių duomenų konfidencialumą reglamentuojančius nacionalinės teisės aktus ar nusistovėjusią tvarką paskelbiami konfidencialiais laikantis 1990 m. birželio 11 d. Tarybos reglamento (Euratomas, EEB) Nr. 1588/90 dėl konfidencialių statistinių duomenų perdavimo Europos Bendrijų statistikos tarnybai [6] nuostatų.
2. Rezultatai perduodami pagal VIII priede pateiktą statistinių duomenų grupių struktūrą. Rezultatų perdavimo techniniai reikalavimai bus apibrėžti laikantis 13 straipsnyje nustatytos tvarkos.
3. Ketvirtinio periodiškumo duomenys perduodami per penkis mėnesius nuo ataskaitinio laikotarpio pabaigos, o metinio periodiškumo duomenys perduodami per aštuonis mėnesius nuo ataskaitinio laikotarpio pabaigos.
Pirmą kartą perduodami 1997 metų pirmojo ketvirčio duomenys.
8 straipsnis
Ataskaitos
1. Valstybės narės teikia visą reikiamą informaciją Komisijai apie taikomus duomenų rinkimo metodus. Jos taip pat išsamiai informuoja apie duomenų rinkimo metodų esminius pakeitimus.
2. Po trejų duomenų rinkimo metų, Komisija pateikia Tarybai ataskaitą apie patirtį, įgytą atliekant darbą pagal šią direktyvą.
9 straipsnis
Statistinių duomenų platinimas
Komisija atitinkamus statistinius duomenis platina tokiu periodiškumu, kokiu perduodami rezultatai.
Komisijos vykdomo statistinių duomenų skelbimo ar platinimo tvarka tvirtinama laikantis 13 straipsnyje nustatytos tvarkos.
10 straipsnis
Pereinamasis laikotarpis
1. Jeigu nacionalinėse statistikos sistemose būtini esminiai pakeitimai, pereinamuoju laikotarpiu, kuris turi būti ne ilgesnis kaip treji metai, 13 straipsnyje nustatyta tvarka gali būti nukrypstama nuo šios direktyvos.
2. Šio straipsnio 1 dalyje nurodytu pereinamuoju laikotarpiu laikantis 13 straipsnyje nustatytos tvarkos tvirtinama bandomųjų tyrimų, nagrinėjančių toliau išvardytus dalykus, programa:
a) pagrįstumą ir valstybių narių bei respondentų sąnaudas renkant tokią informaciją:
- krovinių apibūdinimas pagal III priedą ir VIII priede pateiktą duomenų grupę B1,
- keleivių vežimas nedideliais atstumais,
- informacija apie tiekimo paslaugas ir transporto sistemas,
- duomenys apie jūrų transporto operatoriaus registravimo valstybę;
b) galimybę rinkti duomenis remiantis susitarimais dėl prekybos tvarkos supaprastinimo, taip pat laikantis Tarptautinės standartų organizacijos (ISO), Europos standartizacijos komiteto (CEN) ir tarptautinių muitų taisyklių.
Komisija informuoja Tarybą apie bandomųjų tyrimų rezultatus ir pateikia jai pasiūlymus dėl galimybės šia direktyva įvestą sistemą taip pat taikyti reguliariai renkant nurodytą informaciją.
11 straipsnis
Finansinė pagalba
1. Per pirmuosius trejus šioje direktyvoje numatytų statistinių ataskaitų rengimo metus valstybės narės iš Bendrijos gauna finansinę pagalbą atliekamo darbo sąnaudoms padengti.
2. Šio straipsnio 1 dalyje nurodytos finansinės pagalbos kasmetinių asignavimų dydis nustatomas sudarant metinį biudžetą.
3. Biudžeto institucija nustato asignavimų dydį kiekvieniems metams.
12 straipsnis
Išsamios įgyvendinimo taisyklės
Laikantis 13 straipsnyje nustatytos tvarkos tvirtinamos išsamios šios direktyvos įgyvendinimo taisyklės, taip pat direktyvos derinimo su ekonomikos ir technikos raida priemonės, o ypač:
- duomenų rinkimo charakteristikų (3 straipsnis) ir šios direktyvos priedų turinio derinimas su šia direktyva, jeigu dėl tokio derinimo ženkliai nepadidėja valstybių narių sąnaudos ir (arba) respondentams tenkančios prievolės,
- Komisijos nuolat atnaujinamas uostų sąrašas, kuriame uostai koduojami ir klasifikuojami pagal šalis ir jūrų pakrantės zonas (4 straipsnis),
- tikslumo reikalavimas (5 straipsnis),
- duomenų bylos struktūros aprašymas ir rezultatų perdavimo Komisijai kodai (7 straipsnis),
- duomenų skelbimo ar platinimo tvarka (9 straipsnis),
- pereinamuoju laikotarpiu šios direktyvos nuostatoms taikomos išlygos ir numatyti bandomieji tyrimai (10 straipsnis),
- ekvivalentní klasifikace v hrubé prostornosti podle skupin plavidel (příloha VII)
ekvivalentiška laivų nomenklatūra pagal bendrąją talpą (VII priedas).
13 straipsnis
Procedūra
1. Komisijai padeda Sprendimu 89/382/EEB, Euratomas, įsteigtas Statistikos programų komitetas.
2. Komisijos atstovas pateikia komitetui priemonių, kurių turi būti imtasi, projektą. Komitetas savo nuomonę dėl projekto pareiškia per tokį laiką, kurį nustato pirmininkas, atsižvelgdamas į klausimo skubumą. Nuomonė priimama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą Komisijos siūlymu. Valstybių narių atstovų komitete balsai skaičiuojami taip, kaip paskirstyta tame straipsnyje. Pirmininkas nebalsuoja.
3. a) Komisija patvirtina priemones, kurios taikomos nedelsiant;
b) tačiau jeigu šios priemonės neatitinka komiteto nuomonės, Komisija nedelsdama apie jas praneša Tarybai.
Tokiu atveju:
- Komisija atideda priemonių, dėl kurių buvo priimtas sprendimas, taikymą trim mėnesiams nuo tokio pranešimo datos,
- Taryba per ankstesnėje įtraukoje nurodytą laiką kvalifikuota balsų dauguma gali priimti kitokį sprendimą.
14 straipsnis
Įgyvendinimas
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1997 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų šalies teisės aktų nuostatų tekstus.
15 straipsnis
Ši direktyva įsigalioja dvidešimtą dieną po jos paskelbimo Oficialiajame Europos bendrijų leidinyje.
16 straipsnis
Ši direktyva skirta valstybėms narėms.
Priimta Briuselyje, 1995 m. gruodžio 8 d.

Labels: 12
8
19